587c74108b5b63cc6ae2d7bf6dfdf97c

Kære ungzone

Jeg er næsten lige startet i nyt job og her har jeg den mest charmerende og fantastiske chef.. ja, jeg er faktisk helt vild med ham. Han er super dygtig til sit job og så er jeg faldet helt pladask for ham. Han er lige min type.. Han er dog gift og har 4 børn. I øvrigt har jeg selv en kæreste... men jeg ønsker måske ikke, at det forhold jeg er i nu skal fortsætte. Men hvad kan jeg gøre for at få ham til at ligge mærke til mig????? 

Hvis nu jeg ønskede der skulle være mere mellem os, om det skulle starte med en affære og senere blive noget seriøst ved jeg ikke? Jeg kunne også sagtens nøjes med en affære fordi jeg er så vild med ham..

  
Please hjælp mig  
  


Hilsen en fortvivltet Mathilde

 
Forelsket i min gifte chef
==========================


ungzone.dk
2020.29

Hey Mathilde!

Jeg synes ikke, at
du skal prøve at gå efter din chef. Først og fremmest, så har han en familie
med børn. Vil du være klar til evt. at være grunden til, at de børns familie må
skilles ad? 

Derudover så er det
også for din skyld, at jeg ikke synes det. Du skriver selv, at du vil være klar
til at nøjes med en affære. Er du sikker på, at du er det? Lige nu lyder det
måske godt, men hvad med når du er over forelskelsen? Vil du virkelig være ok
med, at han tager hjem til sin familie efter han har været sammen med dig? At
du er hans lille hemmelighed? Jeg synes, at du har fortjent bedre end det. Du
har fortjent en person, som kan være der 100 % for dig og ikke have andre, som
du skal dele rampelyset med. 

Du skriver, at du
også selv er i et forhold, som du ikke er så sikker på mere. Kunne det spille
en rolle for, hvorfor du synes din chef er så interessant? Måske du burde se på
dit forhold og se ærligt på, om der er ting, som kunne ændres, så du bliver mere
tilfreds i det parforhold. Det kan selvfølgelig også være, at din nuværende
kæreste ikke er noget for dig mere, men jeg synes ikke, at du burde slutte det
på grund af din chef.Så for at opsummere,
så synes jeg ikke, at du skal handle på din forelskelse. Prøv at vær lykkelig
for, at du har en chef, som du kommer godt ud af det med, og fokuser i stedet
på dit eget forhold. Det synes jeg dels fordi der er andre parter involveret end
lige dig og din chef, men også for din egen skyld, da jeg ikke synes, at du
skal nøjes med bare at være nogles affære. 

Jeg håber, at du kan
bruge mit svar :-) Al held og lykke herfra!


VH.  
Gustav

 

Kære du,

Jeg kan godt forstå, du er fortvivlet, for det er da også noget af et dilemma.

Jeg synes, den er svær, fordi du skriver, du er forelsket. Du skriver dog også, at du næsten lige er startet, og derfor vil jeg som udgangspunkt råde dig til ikke at gøre alvor af dine tanker og følelser, fordi det stadig er ret nyt for dig at være på dit nye arbejde, og dine følelser for din chef lyder ret store taget den korte tid, du har været i jobbet, i betragtning.

Desuden er din chef gift, og han er dermed ikke "ledig", hvorfor jeg ikke synes, du kan være bekendt at indlede noget med ham. Det vil i øvrigt heller ikke være fair over din nuværende kæreste. Du må også huske på, at det slet ikke er sikkert, at din chef ser eller kommer til at se dig på samme måde, med mindre han naturligvis tydeligt har givet udtryk for det eller har sagt det til dig. 

Jeg tror ikke, det er unormalt at synes, at andre mænd kan være charmerende, mens man har en kæreste, og det kan måske forveksles med en forelskelse - jeg ved det ikke. Jeg synes, du skal vente og se tiden an. Måske ændrer dine følelser sig for ham, måske gør de ikke. Om ikke andet kan du ikke gøre noget, mens han er i et forhold, hvilket du selvfølgelig heller ikke selv kan, mens du er i et forhold.

Jeg håber, du finder ud af det.

Kærlige hilsner, 

Sofie  


 